Dís wat Rassie trots maak voor All Black-toets | Netwerk24
Deur Hendrik Cronjé 18 September 2019 12:06
Rassie Erasmus is kinderlik opgewonde oor die Springbokke se Wêreldbeker-wedstryd teen die All Blacks.Foto: Gallo Images
“Dit is massief en daar is baie emosies betrokke,” het Erasmus oor die omvang van dié Groep B-wedstryd gesê.
Hy het in 1999 se Wêreldbeker-toernooi as flank om die bronsmedalje teen die All Blacks gespeel.
Die Bokke het daardie toets gewen, maar dit was nie vir Erasmus ’n bevredigende gevoel nie, aangesien dit om die derde plek was.
“Ek het ook voor 2011 se Wêreldbeker teen hulle in Port Elizabeth afgerig. Dis egter nou die eerste keer dat ek in ’n Wêreldbeker as die hoofafrigter teen hulle afrig. Dís massief.
“Ek is opgewonde en trots, maar ook senuagtig. Dit is ’n groot toets vir ons, veral oor die geskiedenis tussen ons en die All Blacks. Daar is baie trots en respek op die spel.”
Die Bokke en All Blacks pak mekaar Saterdag die 99ste keer.
“As ’n hoofafrigter maak dit my baie trots om saam met die spelers te wees en te weet albei spanne het ’n gelyke kans in die toets.”
Die Bokke het nie teruggehou op die oefenveld in die opbou tot Saterdag se stryd teen Nieu-Seeland in Jokohama nie. Foto: Gallo Images
Dit maak dit vir Erasmus ekstra spesiaal dat dit vir ondersteuners moeilik is om vooraf ’n wenner te kies of hul geld op een van die spanne te verwed.
“As jy ons vra, sal ons sê ons glo ons het ’n werklike goeie kans. As jy Steve Hansen en sy span vra, sal hy sê hy glo hulle het ’n werklike goeie kans.
“Hopelik is die skeidsregter nie te seker (oor wie gaan wen nie). Dis hoe (gelykop) dié kragmeting (tussen die Bokke en All Blacks) móét wees. Dis ook hoe ’n Wêreldbeker moet wees. Dis ’n wonderlike openingswedstryd vir ons.”
Meer oor: Bokke | Toetsrugby | Springbokke | Rassie Erasmus | All Blacks | Wêreldbekerrugby